Matečná, Gabriela, ministerka pôdohospodárstva a rozvoja vidieka SR (2017-10-12):
Vážený pán poslanec, vážený pán predsedajúci, podľa údajov zo štvrťročných štatistických hlásení k 30. 6. 2017 prebieha konanie podľa zákona č. 64/1997 Z. z. o užívaní pozemkov zriadených v záhradkových osadách a vyporiadaní vlastníctva k nim v znení neskorších predpisov (ďalej je to len zákon 64) v 380 zriadených záhradkových osadách. K najproblematickejším javom v rámci konania podľa zákona 64, ktoré spôsobujú, že konania nie sú ukončené, možno zaradiť. Ale tu by som povedala Martinovi, Martin to veľmi dobre pozná, lebo Martin robil na pozemkovom úrade, že je to jeden z najkomplikovanejších zákonov, ktorý je v rámci konania možné urobiť. A tých rozporov, ktoré tam sú samotné v zákone, a spôsob, akým sa konania vedú, je naozaj to, že sa celé konanie predlžuje na niekoľko rokov. Takže ja len vypichnem niekoľko, niekoľko tých problematických vecí, prečo, prečo tie konania trvajú tak dlho: – Administratívna zložitosť samotného procesu vyporiadania vlastníckych a užívateľských vzťahov, to nemusíme hovoriť, prečo je to náročné, lebo zákon je taký náročný a zákon o správnom konaní je taký náročný. – Protichodné záujmy účastníkov konania, keď každá zo strán zúčastnených na vyporiadavaní háji len svoje práva a záujmy, nehľadá cestu kompromisu, v dôsledku čoho musia byť v rámci každej etapy riešené riadne i mimoriadne opravné prostriedky. Aby som pre ostatných ozrejmila, čo to znamená. Tí, ktorí majú pôvodný pozemok v zriadenej záhradkovej osade, chcú inú cenu napríklad za vyporiadanie, tí, ktorí tam sú užívatelia alebo v nájme, alebo záhradkári ešte nemajú vyporiadanú, chcú za nájom alebo za odkúpenie úplne rozdielnu cenu. Toto je nekonečný príbeh. Stačí, keď niekto dá námietku v tomto konaní, opäť sa to predlžuje. Keď som bola na Slovenskom pozemkovom fonde, tak sme mali hromadnú pripomienku, že sme nerobili so znalcami, ktorí boli zo zoznamu znalcov. No, tak opätovne naspäť, lebo niekto v konaní povedal, že znalci, ktoré sú, ktorí sú vyvesení na JASPI, nie sú tí, ktorí majú byť, fond musí urobiť zvláštny zoznam znalcov. Dobre, urobili sme, opäť sa konanie v záhradkových osadách predĺžilo o ďalší polrok. Takže to je ďalšia vec. – Absencia súčinnosti zo strany samotných účastníkov konania. Pri tých zhromaždeniach veľmi často chceme, aby boli súčinní. Nie sú súčinní. Naozaj tí ľudia, ktorí tam existujú, často prídu s pripomienkami, požiadavkami, veľmi ťažké je viesť toto konanie, takže to tiež Martinovi nemusím pripomínať, aké je to náročné. – Na niektorých správnych orgánoch personálna poddimenzovanosť pracovníkov. – Prieťahy a nejednoznačné výsledky súdnych konaní taktiež nám sťažujú prácu pri vyporiadavaní zriadených záhradkových osád. O predpokladanom termíne ukončenia konaní v zriadených záhradkových osadách možno v súčasnosti len teoretizovať pri tomto stave zákona. A to takisto Martin veľmi dobre vie, že toto je vec, ktorú, ktorú už robíme, ani neviem, koľko, koľko rokov. Možno však konštatovať, že nadobudnutím právoplatnosti rozhodnutia o schválení vykonania projektu pozemkových úprav v zmysle § 16 ods. 1 zákona, resp. nadobudnutím právoplatnosti rozhodnutia o zastavení správneho konania v zmysle § 30 zákona č. 71/1967... (Ruch v sále a prerušenie vystúpenia predsedajúcou.)